b'\n_START_ARTICLE_\nBreda Filo\n_START_SECTION_\n\xc5\xbdivljenje\n_START_PARAGRAPH_\nBreda Filo (roj. Orel) se je rodila 10. avgusta leta 1932 v Ljubljani. Na Filozofski fakulteti v Ljubljani je \xc5\xa1tudirala klasi\xc4\x8dne jezike s knji\xc5\xbeevnostjo. Poleg gr\xc5\xa1\xc4\x8dine in latin\xc5\xa1\xc4\x8dine, ki ju je \xc5\xa1tudirala, je govorila \xc5\xa1e angle\xc5\xa1ko, francosko, nem\xc5\xa1ko, rusko in italijansko. Bila je prava poliglotka kar ji je pri njenem delu zelo pomagalo. Svojo slu\xc5\xbebeno pot je za\xc4\x8dela v \xc5\xa1olstvu leta 1955. _NEWLINE_Prelomnico na njeni poklicni poti predstavlja leto 1960, ko se je iz \xc5\xa1olske profesije usmerila v bibliotekarsko. Zaposlila se je v takratni \xc5\xa0tudijski knji\xc5\xbenici Maribor, kjer je zaradi svoje zavzetosti in znanja hitro napredovala. Zanimali so jo uporabniki, organizacija knji\xc5\xbenic, knji\xc5\xbeni\xc4\x8dni sistemi, standardi in zakonodaja, tipologija knji\xc5\xbenic. Pozneje se je veliko ukvarjala z uvedbo novih informacijskih tehnologij v knji\xc5\xbenici ter z evidencami raziskovalnega dela._NEWLINE_Del njenega udejstvovanja je bilo tudi pedago\xc5\xa1ko delo. Skrbela za izobra\xc5\xbeevanje uporabnikov, knji\xc5\xbeni\xc4\x8dnih delavcev ter nenazadnje \xc5\xa1tudentov kot profesorica na bibliotekarskem oddelku zdaj Oddelku za bibliotekarstvo, informacijsko znanost in knjigarstvo, Filozofske fakultete v Ljubljani. Bila je znana kot odli\xc4\x8dna pedagoginja. Breda Filo je nelo\xc4\x8dljivo povezana z razvojem slovenskih knji\xc5\xbenic in \xc5\xa1e prav posebej z razvojem \xc5\xa0tudijske knji\xc5\xbenice Maribor, pozneje preimenovane v Univerzitetno knji\xc5\xbenico Maribor. Bibliotekarstvu je ostala zvesta vse do svoje smrti 3. februarja leta 1996.\n_START_SECTION_\n\xc5\xa0olanje\n_START_PARAGRAPH_\n\xc5\xa0tudirala je na Filozofski fakulteti Univerze v Ljubljani. 25. februarja leta 1955 je diplomirala iz latinskega in gr\xc5\xa1kega jezika s knji\xc5\xbeevnostjo. Leta 1961 je opravila strokovni izpit za bibliotekarko, leta 1972 ji je bila priznana strokovna kvalifikacija vi\xc5\xa1ji bibliotekar, leta 1975 je pridobila naziv vi\xc5\xa1ji bibliotekar-specialist, leta 1979 je pridobila naziv bibliotekarski svetovalec. 27. aprila leta 1985 so jo izvolili za docentko na Filozofski fakulteti Univerze v Ljubljani.\n_START_SECTION_\nDelo\n_START_PARAGRAPH_\nPo kon\xc4\x8danem \xc5\xa1tudiju se je zaposlila kot profesorica latin\xc5\xa1\xc4\x8dine na Klasi\xc4\x8dni gimnaziji v Mariboru. Tam je ostala do leta 1958 nato pa je slu\xc5\xbebovanje nadaljevala na osnovni \xc5\xa1oli Bojana Ilicha v Mariboru. Leta 1960 se je zaposlila na oddelku za katalogizacijo  knji\xc5\xbeni\xc4\x8dnih gradiv v \xc5\xa0tudijski knji\xc5\xbenici Maribor. Leta 1964 je postala vodja tega oddelka. Tu je skupaj s sodelavci zasnovala Centralni katalog knji\xc5\xbenc na mariborskem podro\xc4\x8dju. Organizirala je klasificiranje po  sistemu UDK. Aktivno se je posve\xc4\x8dala delu z uporabniki ter se zavzemala za izobra\xc5\xbeevanje knji\xc5\xbeni\xc4\x8dnega kadra. Leta 1984 je pripravila predlog programa izobra\xc5\xbeevanja uporabnikov informacijskih sistemov. Njeno na\xc4\x8delo je bilo, da so v univerzitetnih  knji\xc5\xbenicah pedago\xc5\xa1ke in informacijske naloge enako pomembne in da se te vrste knji\xc5\xbenic prav v tem razlikujejo od specialnih. _NEWLINE_Leta 1973 je postala vodja oddelka za delo z uporabniki. Z njenim imenovanjem se je prej za\xc4\x8deta reorganizacija pospe\xc5\xa1eno odvijala naprej. Sledila je reorganizacija dela z uporabniki, spremenil se je sistem izposoje, intenzivno se je za\xc4\x8dela razvijati medknji\xc5\xbeni\xc4\x8dna izposoja...Breda Filo je s svojimi sodelavci bistveno prispevala k postavitvi temeljev za izgradnjo informacijske dejavnosti v okviru nacionalnega informacijskega sistema (NATIS). V letu 1984 se je s sodelavci ukvarjala z vzpostavitvijo ra\xc4\x8dunalni\xc5\xa1ko podprtega sistema izposoje. Z dr. Bo\xc5\xbeidarjem Krajn\xc4\x8di\xc4\x8dem je pripravila osnutek enotnega sistema zajemanja podatkov o raziskovalnem delu za pripravo integriranega informacijskega sistema Univerze v Mariboru. Leta 1986 pod njenim vodstvom na oddelku za\xc4\x8dnejo s poizvedbami v tujih podatkovnih zbirkah. Breda Filo je sodelovala tudi pri na\xc4\x8drtu razporeditve gradiv v novi stavbi Univerzitetne knji\xc5\xbenice Maribor v katero se je \xc5\xa0tudijska knji\xc5\xbenica Maribor preimenovala 25. septembra leta 1975. sodelovala je tudi pri novih izhodi\xc5\xa1\xc4\x8dih za knji\xc5\xbeni\xc4\x8dni dokumentacijski in informacijski sistem Univerze v Mariboru (KDI). Sodelovala je pri projektu UNIMARC-88, podatkovne zbirke bibliografij Univerze v Mariboru. Zanimali so jo knji\xc5\xbeni\xc4\x8dni standardi in je pri pripravi njihovih osnutkov tudi aktivno sodelovala. Leta 1988 je izdelala raziskovalno nalogo v okviru projekta Centra za razvoj Univerze v Ljubljani, Knji\xc5\xbeni\xc4\x8darstvo in celovito znanstveno informiranje na univerzi ter raziskovalno nalogo Standari in norme v univerzitetnih knji\xc5\xbenicah. Leta 1989 je za\xc4\x8dela s sodelavci uvajati tehnologijo on-line in CD-ROM._NEWLINE_V Univerzitetni knji\xc5\xbenici Maribor kjer je delala trideset let je napredovala od katalogizatorke do namestnice ravnatelja knji\xc5\xbenice. Aktivno je sodelovala v skupini znanstvenih knji\xc5\xbenic Alpe Jadran. Vsa leta je bila \xc4\x8dlanica Dru\xc5\xa1tva bibliotekarjev Slovenije, ve\xc4\x8d let je tudi vodila sekcijo za univerzne knji\xc5\xbenice pri Zvezi bibliotekarskih dru\xc5\xa1tev slovenije. Bila je predsednica Dru\xc5\xa1tva bibliotekarjev Maribor, namestnica predsednika Zveze bibliotekarskih dru\xc5\xa1tev Slovenije in \xc4\x8dlanica uredni\xc5\xa1kega sveta revije Knji\xc5\xbenica. Delovala je na \xc5\xa1tevilnih biblitekarskih posvetovanjih kjer se je izkazala tako v vlogi organizatorke, moderatorke in predavateljice. Sodelovala je na mednarodnih konferencah IFLA in izsledke objavljala v reviji Knji\xc5\xbenica. V tujini je nabirala nova znanja glede organiziranosti knji\xc5\xbenic in bibliotekarskih dru\xc5\xa1tev in novosti prena\xc5\xa1ala v doma\xc4\x8de okolje. Vodila je vrsto strokovnih komisij. _NEWLINE_Njeno pedago\xc5\xa1ko delo na bibliotekarskem oddelku zdaj Oddelku za bibliotekarstvo, informacijsko znanost in knjigarstvo, Filozofske fakultete v Ljubljani, je zajemalo pripravo na\xc4\x8drta za predmeta Visoko\xc5\xa1olske in specialne knji\xc5\xbenice, ter Metodika bibliotekarskega komuniciranja in ta dva predmeta je tudi predavala. Bila je mentorica pri diplomskih nalogah. Poleg teoreti\xc4\x8dnega znanja je na \xc5\xa1tudente prena\xc5\xa1ala tudi bogate prakti\xc4\x8dne izku\xc5\xa1nje ter jih spodbujala k raziskovalnemu delu v knji\xc5\xbenicah v katerih se bodo zaposlili po kon\xc4\x8danem \xc5\xa1tudiju. Leta 1990 se je upokojila vendar je \xc5\xa1e naprej ostala aktivna.\n_START_SECTION_\nPoimenovanje po osebi\n_START_PARAGRAPH_\nPo svoji dolgoletni sodelavki so v Univerzitetni knji\xc5\xbenici Maribor poimenovali ra\xc4\x8dunalni\xc5\xa1ko sobo - ra\xc4\x8dunalni\xc5\xa1ka soba Brede Filo.'